P R E D K L A D A C I A      S P R Á V A

Vláda Slovenskej republiky zobrala na vedomie v decembri 2000 Uznesením vlády č. 1039/2000 (ďalej len „UV SR č. 1039) Zámer budovania priemyselného parku Záhorie, ako zámer rozvojového programu na podporu prílevu priamych zahraničných investícií (pozri UV SR č. 1039 bod A.1 v prílohe).

Uznesením vlády SR č. 1039 bolo uložené v bode B.1 prednostovi Okresného úradu Malacky vypracovať „Komplexnú štúdiu zriadenia a prevádzky Priemyselného parku Záhorie“ a zámer činnosti „PTP Záhorie“ predložiť na posúdenie podľa zákona Národnej rady č. 127/1994 Z. z. o posudzovaní vplyvov na životné prostredie na Ministerstvo životného prostredia SR (ďalej len „MŽP SR“) v termíne do 1. marca 2001. Plnenie ďalších bodov „UV SR č. 1039“ závisí od splnenia bodu B.1. Pri predložení zámeru činnosti „PTP Záhorie“ na MŽP SR nastal zo strany Okresného úradu Malacky časový posun. Posúdenie vplyvu  zámeru  činností na životné prostredie v „PTP Záhorie“ bol v zmysle zákona č. 127/1994 Z. z. predložený na MŽP SR až v roku 2002. 

Ministerstvo hospodárstva SR ako gestor priemyselných parkov predkladá materiál Stav realizácie budovania Priemyselno – technologického parku Záhorie (ďalej len „PTP Záhorie“), ktorým vláda schvaľuje stav realizácie budovania „PTP Záhorie“. Materiál sa predkladá vzhľadom na vyššie uvedený časový posun.

Vzhľadom na opakujúce sa skúsenosti s neprekonateľnými prekážkami pri vykupovaní pozemkov od súkromných vlastníkov sa výstavba „PTP Záhorie“ bude realizovať na pozemkoch vo vlastníctve štátu. Navrhovaný priestor je v súčasnosti v správe Ministerstva obrany SR, ktoré navrhuje uvoľniť pozemky v dvoch etapách. Prvá etapa je priestor na západ od diaľnice D 2 a druhá etapa sa nachádza východne od diaľnice D 2. Druhú etapu Ministerstvo obrany SR uvoľní až po schválení zmien a doplnkov Územno - plánovacej dokumentácie Veľkého územného celku (ÚPD VÚC) Bratislavského kraja. Celková rozloha „PTP Záhorie“ je cca 1300 ha. V prílohe predkladaného materiálu je mapa, na ktorej sú znázornené jednotlivé etapy budovania. 

Materiál sa predkladá v nadväznosti na pracovné stretnutie ministra hospodárstva, ministra obrany, ministra životného prostredia, prednostu Okresného úradu Malacky a poradcu podpredsedu vlády, ktoré sa uskutočnilo na Úrade vlády SR dňa 17. apríla 2002 (prezenčná listina je prílohou predkladaného materiálu). Vzhľadom na naliehavosť predloženia materiálu na rokovanie vlády sa medzirezortné pripomienkové konanie neuskutočnilo. Na pracovnom stretnutí dňa 17. apríla 2002 ministri zainteresovaných rezortov odsúhlasili znenie predkladaného uznesenia vlády.

„PTP Záhorie“ s pracovným názvom „Euro-Valley“ má ambície byť „projektom stredoeurópskeho významu“ s nezanedbateľným prínosom pre hospodárstvo Slovenska, podobne ako známy francúzsky park Sophia Antipolis, ktorý je pre „PTP Záhorie“ možné považovať za vzorový.